Dvesto ľudí z osady napadlo policajtov, siedmi sú zranení

Výsledkom vyhrotenej situácie je sedem zranených policajtov a deväť útočníkov.

3. aug 2015 o 13:43 Kristián Sabo

Dvesto rozvášnených Rómov napadlo v nedeľu večer policajnú hliadku v osade v Rudňanoch. Výsledkom vyvádzania osadníkov je sedem zranených policajtov a deväť útočníkov.

RUDŇANY. K vyhroteniu situácie došlo po tom, čo do osady zvanej „Zabijanec“ v Rudňanoch (okres Spišská Nová Ves), prišla polícia preveriť bitku.

„Na tiesňovú linku sme prijali oznámenie, že v osade útočia na muža, ktorý mal doma deti a tehotnú manželku. Na miesto bola ihneď vyslaná hliadka polície. Oznamovateľ musel ujsť, pretože sa bál o život rodiny,“ vysvetľuje krajský policajný riaditeľ Juraj Leško.

Varovné výstrely

Po príchode hliadky osadníci policajtov z Markušoviec obkolesili, tí sa snažili z nevýhodnej situácie dostať, stiahli sa privolali posily.

Prišli ďalšie tri hliadky. Ani to však nepomohlo.

Po sobotňajšej svadbe stovky podnapitých osadníkov vystrájali ďalej. Do policajtov hádzali fľaše, kamene či tehly.

Policajtov aj ich autá opäť obkolesili, pri útoku zranili jedného z policajtov.

Muži zákona vedeli, že sami situáciu upokojiť nedokážu. Rozhodli sa ustúpiť. Na zemi však zostal ležať ich zranený kolega. Nezostávalo nič iné, len rýchlo konať.

„Vystrelili tri varovné výstrely do vzduchu a kolegu odtiahli do auta. Ihneď privolali ďalšie hliadky, keďže útok pokračoval a ohrození neboli len policajti, ale aj vodiči áut idúci po neďalekej ceste, kde dopadali všelijaké predmety.“

Na miesto dorazili ďalšie štyri policajné hliadky pohotovostnej motorizovanej jednotky oblečené v protiúderových kompletoch s ochrannými štítmi a prilbami.

Zároveň prišiel aj psovod so služobným psom.

video //www.sme.sk/vp/32218/

Aj vrátnik utekal pred davom

Políciu v tom čase volal aj vrátnik neďalekej firmy, ktorý musel taktiež pred davom zutekať. Osadníci poškodili aj sanitku, ktorá prišla do osady k tehotnej žene, ktorá začala rodiť.

Nakoniec sa zdravotnej službe odísť, aj s novorodencom, podarilo.

„Celkovo bolo do akcie nasadených 22 policajtov. Pri útoku zo strany osadníkov došlo k zraneniu siedmich policajtov, vo všetkých prípadoch si zranenia vyžiadajú podľa predbežných lekárskych správ liečenie od 4 do 7 dní. Zranenia však mohli byť vážnejšie, nebyť protiúderových kompletov,“ vysvetlil zástupca krajského riaditeľa polície Rudolf Pilarčík.

Na otázku, prečo zasahovalo len 22 policajtov, odvetil: „Úplne to postačovalo a poradili sme si. Iste boli pripravení aj kukláči, no podľa našich skúseností by po ich príchode všetci ušli do domov a my by sme bez súhlasu dovnútra vstúpiť nemohli. Tým by sme ťažko zadržali vinníkov.“

Medzi útočníkmi je aj dieťa

Počas zásahu polície bolo na obvodné oddelenie predvedených deväť podozrivých osôb.

„Mali nejaké poranenia, ale všetci odmietli lekárske ošetrenia. Ide o šesť dospelých ľudí, sú medzi nimi dvaja mladiství a maloletý chlapec,“ tvrdí Leško.

Polícia zákrok zaznamenala na kameru, k dispozícii má osemminútový záznam.

„Nebolo to jednoduché, natáčalo sa v tme a navyše neustále do policajtov hádzali predmety a osočovali ich.“

Prípadom sa zaoberá vyšetrovateľ Okresného riaditeľstva PZ v Spišskej Novej Vsi, ktorý v súčasnosti skutok dokumentuje ako podozrenie zo spáchania trestného činu útoku na verejného činiteľa a trestného činu výtržníctva.

V prípade, ak sa preukáže že škoda spôsobená na vozidle RZP bude väčšia ako 266 eur, môže byť trestné stíhanie rozšírené aj na trestný čin poškodzovania cudzej veci.

Taktiež nie je vylúčené, že trestné stíhanie sa rozšíri aj na ďalšie osoby.

V obci Rudňany žije vyše 4 000 ľudí, z toho vyše 2 500 Rómov.

Pod týmto článkom nie je možné diskutovať. Vysvetlenie nájdete tu